FI Euroopan unionin virallinen lehti CE 78/218

(2004/C 78 E/0223)

KIRJALLINEN KYSYMYS E-3072/03

esittäjä(t): Konstantinos Hatzidakis (PPE-DE) komissiolle

(20. lokakuuta 2003)

Aihe: ADSL-palvelun tarjoaminen Kreikassa

Kreikan kansallinen televiestintäyhtiö OTE aloitti tämän vuoden kesäkuussa ADSL-palvelun tarjoamisen Kreikassa. Välittömästi esitettiin monia valituksia tavasta, jolla palvelua tarjottiin, palveluiden laadusta ja hinnoista. Kuvaavaa on, että kyseistä palvelua tarjotaan Kreikassa viisinkertaisella hinnalla muualla EU:ssa perittäviin hintoihin nähden. Tämä johtuu siitä, että OTE on erilaisilla järjestelyillä onnistunut käytännössä sulkemaan pois markkinoilta yksityiset ADSL-palvelua tarjoavat yritykset viemällä niiltä mahdollisuuden toimia kilpailukykyisin ehdoin suhteessa OTEen.

OTE, joka tarjoaa kyseistä palvelua sekä tukku- että vähittäismyyntipohjalta, on päättänyt asettaa hinnat siten, että tukku- ja vähittäishinnan ero on hyvin pieni ja näin käytännössä yksityisillä yrityksillä ei ole mahdollisuutta tarjota ADSL-palveluita OTEn hintoja alhaisemmilla hinnoilla. OTE ei lisäksi takaa mitään laatutasoa tukkuperusteella yksityisille yrityksille tarjoamilleen ADSL-palveluille (se rajoittuu ”yrittämään parhaansa”), joten näiden on täysin mahdotonta taata tarjottavien palvelujen laatua asiakkailleen. Lisäksi OTE aktivoi ADSL-palvelun ainoastaan yksityisille käyttäjille, jotka ovat hankkineet myös OTEn toimittamat päätelaitteet.

1. Mikä on komissio arvio näistä OTEn toimista EU:n televiestintämarkkinoiden vapauttamisen puitteissa?

2. Aikooko se ryhtyä toimiin kreikkalaisten viranomaisten suuntaan lakkauttaakseen tämän monopolin, joka näille markkinoille käytännössä on syntynyt ja joka vie Kreikan kansalaisilta ja Kreikan taloudelta mahdollisuuden käyttää ja hyödyntää tätä uutta teknologiaa?

Erkki Liikasen komission puolesta antama vastaus

(27. marraskuuta 2003)

Sähköistä viestintää koskevan yhteisön uuden sääntelyjärjestelmän mukaisesti kansallisen sääntelyviranomaisen on tehtävä — ottaen asianmukaisesti huomioon komission suositus merkityksellisistä markkinoista (1) — markkina-analyysi muun muassa metallijohdinpohjaisten tilaajayhteyksien ja niiden osien eriytetyn käyttöoikeuden (ja rinnakkaiskäyttöoikeuden) tukkutarjonnasta laajakaista- ja puheensiirto-palvelujen tarjoamiseksi ja tukkutason laajakaistayhteyksien markkinoista määrittääkseen, onko jollain operaattorilla huomattavaa markkinavoimaa kyseisillä markkinoilla. Jos jollain yrityksellä on huomattavaa markkinavoimaa, kansallisen sääntelyviranomaisen on ryhdyttävä tarpeellisiin vastatoimiin.

Kreikka ei ole vielä pannut täytäntöön yhteisön uutta sääntelyjärjestelmää. Komissio on käynnistänyt rikkomismenettelyn Kreikkaa vastaan, koska se ei ole tiedottanut komissiolle täytäntöönpanotoimistaan.

Komissiolle on tiedotettu laajakaistapalvelujen tarjonnan hitaasta edistymisestä Kreikassa, kun komissio on suorittanut säännöllisiä tiedustelujaan avoimien verkkojen tarjoamisen yhteydessä ja viestintäkomiteoissa. Yksikään operaattori ei ole toimittanut komissiolle virallisia eikä epävirallisia valituksia ADSL-yhteyksien tarjoamisesta Kreikassa. Yksittäiset kansalaiset ovat kuitenkin ottaneet komissioon yhteyttä ilmaistakseen huolensa aiheesta, ja komissio on asianmukaisesti vastannut yhteydenottoihin.

Yhteisön vanhaa sääntelyjärjestelmää, joka oli voimassa uuden järjestelmän voimaantuloon 25. heinäkuuta 2003 asti, sovelletaan yhä Kreikassa kansallisten täytäntöönpanotoimien loppuun saattamiseen asti. Vanhassa sääntelyjärjestelmässä ei oteta huomioon ADSL-yhteyksien pelkkää vähittäismyyntiä, vaan sillä säännellään vakiintuneiden operaattorien tarjoamia käyttöoikeuksia ja yhteenliittymiä niiden verkkoon. Kansallisen sääntelyviranomaisen oli erityisesti varmistettava, etteivät vakiintuneet operaattorit tarjoa verkkojensa käyttöoikeuksia kilpailijoilleen niitä syrjivin ehdoin.

Komissio on tiedottanut kansalliselle viestintä- ja postikomissiolle (EETT) ja liikenne- ja viestintäministeriön pääsihteeristölle käyttäjien ilmaisemista huolista. EETT teki asiasta tutkimuksen, minkä seurauksena hinnat laskivat huomattavasti. EETT:n mukaan hinnat eivät tällä hetkellä poikkea yhteisön keskiarvosta. Vaikuttaa kuitenkin siltä, että ADSL-yhteyksien tarjoamisen tukku- ja vähittäishinnan ero on yhä pieni. EETT tarkastelee parhaillaan palvelujen hinnoittelua ja laatua varmistaakseen, ettei OTE tarjoa palvelua kilpailijoilleen niitä syrjivin ehdoin.

Komissio seuraa tapausta tarkasti ja käynnistää rikkomismenettelyn, jos se katsoo, ettei yhteisön velvoitteita asianmukaisesti noudateta, tai käyttää EY-sopimuksen kilpailusääntöjen sille suomia valtuuksia, jos OTE:n toiminta osoittautuu EY-sopimuksen 82 artiklan velvoitteiden vastaiseksi.

(1) Komission suositus 2003/311/EY, annettu 11 päivänä helmikuuta 2003, sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY mukaisesti ennakkosääntelyn alaisiksi tulevista merkityksellisistä tuote- ja palvelumarkkinoista sähköisen viestinnän alalla (EUVL L 114, 8.5.2003).